钦定古今图书集成/明伦汇编/闺媛典/第329卷 > 晋范氏母
## 钦定古今图书集成/明伦汇编/闺媛典/第329卷 > 晋范氏母

按刘向《列女传》：“晋范氏母者，范献子之妻也。其三子
游于赵氏，赵简子乘马园中，园中多株，问三子曰：‘奈
何’？长者曰：‘明君不问不为乱。君不问而为’。中者曰：‘爱
马足则无爱民力，爱民力则无爱马足’。少者曰：‘可以
三德使民。设令伐株于山，将有马为也。已而闲囿示
之株。夫山远而囿近，是民一悦矣；去险阻之山而伐
平地之株，民二悦矣；既毕而贱卖，民三悦矣’。”简子从
之，民果三悦。少子伐其谋，归以告母，母喟然叹曰：“终
灭范氏者，必是子也。夫伐功施劳，鲜能布仁；乘伪行
诈，莫能久长。”其后智伯灭范氏，君子谓范氏母为知
难本。《诗》云：“无忝皇祖，式救尔后。”此之谓也。